6 μήνες μετά - 2002-03-11
Ο Λευκός Οίκος τιμά τα θύματα της 11ης Σεπτεμβρίου.
Σήμερα συμπληρώνονται έξη μήνες από τις τρομοκρατικές επιθέσεις στις Ηνωμένες Πολιτείες. Με την ευκαιρία της επετείου αυτής γίνονται διάφορες εκδηλώσεις στη Νέα Υόρκη, την Ουάσινγκτον και το Λονδίνο. Στις τρομοκρατικές επιθέσεις της 11ης Σεπτεμβρίου στο Παγκόσμιο Κέντρο Εμπορίου στη Νέα Υόρκη σκοτώθηκαν 3.173 άτομα από τα οποία 343 ήταν πυροσβέστες, ενώ στο Πεντάγωνο σκοτώθηκαν 189 άνθρωποι. Στη Νέα Υόρκη τηρήθηκε ενός λεπτού σιγή την ώρα που κτυπήθηκε ο πρώτος απ τους δίδυμους πύργους του Παγκόσμιου Κέντρου Εμπορίου και άλλο ένα λεπτό την ώρα που κτυπήθηκε και ο δεύτερος. Εδώ στην Ουάσινγκτoν γύρω στα χίλια άτομα, μεταξύ των οποίων πρεσβευτές από 100 χώρες και πάμπολλοι συγγενείς των θυμάτων των τρομοκρατικών επιθέσεων, συγκεντρώθηκαν στο προαύλιο του Λευκού Οίκου, όπου ο πρόεδρος Μπους με φόντο τις σημαίες 170 χωρών μίλησε για τη σημερινή επέτειο. Ο αμερικανός πρόεδρος είπε μεταξύ άλλων: “Συγκεντρωθήκαμε εδώ για να τιμήσουμε τα θύματα της τραγικής εκείνης ημέρας, για να επιβεβαιώσουμε μια δίκαιη και ζωτική υπόθεση και για να ευχαριστήσουμε τις πολλές χώρες που συμμερίστηκαν την αποφασιστικότητά μας και με τις οποίες θα μοιραστούμε τη νίκη μας.» Συνεχίζοντας ο κ. Μπους μίλησε για τον συνεχιζόμενο κίνδυνο της παγκόσμιας τρομοκρατίας και πρόσθεσε: «Η τρομοκρατία που στόχευσε τη Νέα Υόρκη και την Ουάσινγκτων θα μπορούσε να χτυπήσει οποιοδήποτε άλλο κέντρο του πολιτισμένου κόσμου. Δεν μπορεί να υπάρξει αμνηστεία ή ουδετερότητα για ένα τέτοιο εχθρό. Πολλές χώρες και πολλές οικογένειες ζούν επί δεκαετίες ολόκληρες στη σκια της τρομοκρατίας και στη δίνη παράλογων και ανελέητων σκοτωμών. Η 11η Σεπτεμβρίου δεν απετέλεσε την αρχή της Παγκόσμιας τρομοκρατίας. Απετέλεσε όμως την απαρχή μιας συντονισμένης παγκόσμιας αντίδρασης. Στην ιστορία η μέρα αυτή δε θα μείνει μόνο σα μια τραγική ημέρα , αλλά σαν η μέρα μιας μεγάλης απόφασης, μια μέρα κατά την οποία ο πολιτισμένος κόσμος αποφάσισε να μετατρέψει την οργή του σε δράση. Οι τρομοκράτες, κατέληξε ο πρόεδρος Μπους θα θυμούνται την 11η Σεπτεμβρίου σαν τη μέρα κατά την οποία άρχισε η καταστροφή τους. » Αργότερα σήμερα θα γίνει ειδική τελετή στη Νέα Υόρκη κατά την οποία δυό ισχυροί προβολείς θα φωτίσουν τον ουρανό συμβολίζοντας τους δύο πύργους του Παγκόσμιου Κέντρου Εμπορίου.